แนะหญิงตั้งครรภ์ติดโรคโควิด-19 ให้สังเกตอาการตัวเองอาจมีเจ็บท้องก่อนกำหนด
นพ.เอกชัย เพียรศรีวัชรา รองอธิบดีกรมอนามัย กล่าวว่า จากการเฝ้าระวังอาการป่วยโรคโควิด-19 ในหญิงตั้งครรภ์ พบคล้ายกับอาการในหญิงทั่วไป แต่สิ่งที่ต้องจับตาเพิ่มคือ เจ็บท้องก่อนกำหนด ท้องแข็ง เลือดออกจากช่องคลอด น้ำใสๆ ไหลออกจากช่องคลอด ซึ่งอาจจะหมายถึงอาการน้ำเดิน มีอาการครรภ์เป็นพิษ เช่น ปวดศีรษะ ตาพร่ามัว จุกแน่นลิ้นปี่ เป็นต้น อาการที่จัดเป็นผู้ป่วยสีแดง ต้องรีบแจ้งแพทย์คือ ระบบการหายใจมีปัญหารุนแรงทำให้หายใจลำบาก หอบเหนื่อย หากเอ็กซเรย์จะพบปอดอักเสบรุนแรง ภาวะปอดบวมจากการเปลี่ยนแปลง ความอิ่มตัวของเลือดน้อยกว่าร้อยละ 96 หรือมีการลดลงร้อยละ 3 จากค่าที่วัดได้ในตอนแรกก็ถือว่าอันตราย นอกจากนี้ ยังมีอาการแน่นหน้าอกตลอดเวลา หายใจเจ็บหน้าอก ตอบสนองช้า ไม่มีสติ หรือไม่รู้สึกตัว ให้รีบไปพบแพทย์ ทั้งนี้มีคำแนะนำให้นอนตะแคงซ้ายเพื่อให้เลือดไหลเวียนได้ดี พยายามขยับขาป้องกันลิ่มเลือดและดื่มน้ำมากๆ แต่ไม่แนะนำให้นอนตะแคงทางด้านขวาเพราะจะไปกดการไหลเวียนของเส้นเลือดใหญ่และไม่แนะนำให้นอนหงายโดยเฉพาะหญิงที่มีอายุครรภ์มากๆ เพราะท้องจะยกตัวไปเบียดกระบังลมทำให้หายใจลำบาก ทั้งนี้ ในหญิงตั้งครรภ์ที่ติดเชื้อโควิด-19 ควรคลอดตามธรรมชาติ ไม่จำเป็นต้องผ่าคลอด ใช้เวลาในการเตรียมตัวคลอดนาน 4-5 ชั่วโมง ยกเว้นมีข้อบ่งชี้ว่าต้องผ่าคลอด เช่น เด็กตัวใหญ่ มีความเครียดสูง เป็นต้น กรณีเด็กที่คลอดจากแม่ที่ติดเชื้อจะมีการตรวจว่ามีการติดเชื้อหรือไม่ หากติดเชื้อและมีอาการจะให้รักษาตัวในหอผู้ป่วยเด็ก หากไม่มีอาการสามารถอยู่กับแม่ได้ แม่อุ้มลูกได้โดยตั้งล้างมือ ทั้งก่อนและหลังการอุ้ม แม่ต้องสวมหน้ากากอนามัยตลอดเวลา ส่วนกรณีแม่ติด แต่ลูกไม่ติด แม่มีอาการน้อย หรือไม่มีอาการก็ยังสามารถอุ้มลูกได้เช่นกันโดยสวมหน้ากากอนามัยตลอดเวลา ล้างมือทั้งก่อนและหลังการอุ้ม งดหอมแก้มทุกกรณี ทั้งนี้ลูกยังสามารถกินนมจากเต้าได้ แต่ก่อนกินให้แม่ใช้ผ้าชุบน้ำอุ่นเช็ดเต้านมก่อน หรือหากแม่มีอาการมากสามารถปั๊มนมเก็บให้ลูกดื่มได้ เพราะเชื้อโควิด -19 ไม่ได้ส่งผ่านทางน้ำนม สำหรับการรักษาหญิงตั้งครรภ์ที่ติดเชื้อโควิด-19 ไม่แนะนำให้กินยาฟาวิพิราเวียร์ หรือฟ้าทะลายโจร เพราะมีผลต่อทารกในครรภ์ แต่หากมีข้อบ่งชี้ต้องใช้ยาจะฉีดแรมดิสซีเวียร์แทน แต่หากพื้นที่ไหนมียาฉีดแรมดิสซีเวียร์จำกัด หรือไม่เพียงพอ อาจพิจารณาให้ยาฟาวิพิราเวียร์แทนได้ แต่เฉพาะกรณีหญิงตั้งครรภ์ที่มีอายุครรภ์ไตรมาสสุดท้ายแล้วเท่านั้นและต้องพิจารณาเป็นรายๆ ไป